**braţe**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

tăcerii am spus:

ai învăţat atâtea graiuri până acum

de ce taci? fă-ţi o play-list

şi cântă ceva liniştit/neliniştit

să pot scrie

cum ploaia aleargă pe ramuri şi acoperişuri

adunându-se pe străzi

şi de acolo spre mare

necesară întoarcere

în călimara din care lumina

sau numai necesarul întâmplării

a scris strop cu strop

a fi…

cântă să pot scrie te iubesc

pentru tot ce iubesc

pentru tot ce știu

albul pune dincolo de ferești

eşarfa asta are încă mult negru

o purtăm amândouă, ca un suflet orfan,

nu se poate desprinde

mamă, tu, spune e primăvară completă

acolo în lumină, unde mergi când nu mai eşti aici

printre trecători

spune, iubire, teii îţi spun poezia cum le-o spun eu?

înfloresc, desigur

dimineţile pe la nouă şi uneori amiezile

înfloresc braţe

spre trecător, spre etern..

–

Copyright Mariana Fulger